Ahmed Obaidin kuolema nousi perjantaina Ruotsin suurimpien lehtien isoimmaksi uutiseksi.

Ruotsin kolmanneksi suurimmassa kaupungissa Malmössä hiljennyttiin perjantaina kunnioittamaan 16-vuotiaan Ahmed Obaidin muistoa. Poika ammuttiin torstai-iltana raa’asti bussipysäkille Rosengårdin kaupunginosassa.

Lehtitietojen mukaan Obaidia ammuttiin useita kertoja suurikaliiperisella pistoolilla heti, kun hän astui ulos bussista Amiralsgatanilla. Ampumisella on useita silminnäkijöitä, ja poliisi on ottanut kiinni ainakin kolme ihmistä tapaukseen liittyen. Yhtään varsinaista epäiltyä poliisilla ei kuitenkaan ole.